Aglam d ayen i yettilin aṭas deg wungal, aglam yesεa azal ameqqran deg yal ullis Daxel n wungal, aglam yesɛa assaγ imeqqren d wadeg. Aglam, yesεa azal d ameqqran di tira n tsekla acku isuddus aḍris, yerna ittcebbiḥ-it. Isalan i d-yettak uglam sεan azal deg yal aḍris, akken i d-yenna G. Genette « yuεar aṭas aglam mebla tulsa, ktar n tulsa mebla aglam »3. Asemres n uglam yemxalef ilmed n tallit ideg yura umaru, yemgarad diɣen seg umaru ɣer wayeḍ. Daymi yal amyaru amek i yessemras aglam daxel n uḍris-is. Llan kra n yimura ssemrasen aglam i wakken ad bḍun ɣef tsiwelt n teḥkayt, ad ḥebsen ciṭ ineḍruyen, akken ar deqqal ad uɣalen ɣer tsiwelt nsen. Llan wiyaḍ, aglam ɣur-sen, d acebbeḥ n uḍris, akken diɣen ad ṛeṣṣin amkan-nni akken ilaq deg wallaɣ n umeɣri. Aglam, yesɛa aṭas n twuriwin deg unerni n teḥkayt, yettak-d tamussni ɣef yiwudam d yidgan, ɣef wakud, ɣef yineḍruyen. Maca, nekk ad rreɣ lwelha-w kan ɣer wadeg imi d netta i yeɛnan tamukrist-iw.